**НАРОДНО ЧИТАЛИЩЕ „КИТКА-2008“**

с.Бърложница, общ.Сливница, обл.София

**О Т Ч Е Т**

**за**

**осъществените читалищни дейности през изминалата 2018 год.**

 И през изминалата 2018 г., настоятелството се стремеше читалището да бъде близо до хората и да продължи да играе своята роля на културен център в обществения живот на селото. Работата му бе подчинена на основната цел: да създава и твори необходимите за населението дейности, в които да се оглеждат духовните пътища и богатата родова памет; да събира, съхранява и разпространява фолклорните традиции на бърложчани; да спомага изграждането на ценностна система у децата, любов към родния край и приобщаването им към християнските ценности и добродетели.

 За да постигне тази цел читалището извършва основни дейности като: поддържа и обновява читалня с книги и списания от дарения; организира тържества, чествания, благотворителни вечери; събира и разпространява знания за родния край; организира детски конкурси и изложби; съхранява и обновява Етнографска сбирка; активно работи с подрастващите поколения - „Детската работилничка“ и Клуб „Здраве“.

 Дейността на читалището беше насочена в няколко направления:

 ***Календарни прояви – бележити дати и годишнини:***

* **Литературно четене, посветено на 170 години** **от рождението на Христо Ботев** – героят, който даде всичко за България. Едно име, което пазим в сърцата си и едва ли някога ще забравим. Един българин, отишъл си от този свят само на 28 години, но оставил изключително много на идните поколения.
* **Отбелязахме 145-та годишнина от обесването на Васил Левски** – историците спорят дали той е убит от османската власт на 18 или 19 февруари по нов стил, но това не е толкова важно, по-важното е, че цяла България отбелязва тази годишнина. И ние сведохме глави и си спомнихме за неговия подвиг и идеите, които проповядваше, а именно за свята и чиста република. Днес, Левски не би ни простил това, че сме разединени, противопоставени и не сме задружни.
* С подносяне на цветя пред паметната плоча **отбелязахме 140 години от Освобождението на България от турско робство.** Трети март отбелязва възкресението на един народ, който близо 500 години беше без своя политическа и духовна свобода, народ, чиято висока самобитна духовна и материална култура бе подложена на унищожение.
* **Ден на народните будители –** традиционно празнично открито заседание на читалищното ръководство с жители и гости на селото.

 ***Традиционни празници и обичаи*:**

 Бяха проведенимероприятия и увеселения, посветени на българския обреден календар. В културна традиция на съвременния обществен живот в селото се превръщат инициативите ни:

* **Бабин ден –** празника започна със здравна беседа от г-жа Венера Донкова - председател на клуб „Здраве“ и продължи със спомени от миналото, когато една част от присъстващите са били родени край огнището в бащината къща, от старата кошуля правели пелени за да повият бебето, търсили кърмачка в селото за да закърми новороденото. Рано в зори са просвали пелените за да може да изсъхнат и да ги приберат преди залез слънце. В тензух са завивали малко хляб със захар, вместо биберон. Нямало е избор на екип, памперси....
* **Сирни заговезни – Поклади –** празник на всеобщото опрощение. Събрахме се на мегдана, поискахме и дадохме прошка за волни или неволни обиди, недобри помисли и намерения спрямо близки и познати, за да пречистим душите си и да изпълним с мир и любов сърцата си. Опитахме от вкусната баница на Весето, запалихме оратняците и огъня, който децата с радост прескачаха за да нямат бълхи.
* **Цветница** по традиция празнувахме в двора на храм „Св. Петка“ с китка здравец и върбови клонки.
* **Пролетен празник –** със стръкче цвете за Жената – любима и майка, с много песни, хумор, хора и ръченици и много пролетно настроение бърложчани, нашите приятели и гости посрещнахме настъпващата пролет.
* **Великден -** Възкресение Христово - Пасха – в храм „Св.Петка“ беше отслужена света литургия от председателя на храма.
* **Русалски петък –** празник на храм „Св.Петка“ и на селото. И тази година двора на храма се изпълни с миряни от селото, околните села и много гости, за да посрещнат храмовия празник. Още в ранни зори започна подготовката за празника, в църковния двор закъкриха два казана с курбан за здраве и дълголетие: традиционното агнешко и боб.
* **Заедно на Еньовден,** ръководствата на НЧ „Китка-2008“ и НЧ „Светлина-1919“ - с.Алдомировци, поканиха и младо, и старо, на мегдана в село да отпразнуват Еньовден, да се насладят на магията и красотата на старинния български обичай Еньова буля и заедно да възродят традиционното празнично хоро.

 Рано сутринта, още преди изгрев слънце, росните бърложки ливади бяха огласени от весела глъч, деца и жени беряха цветя и билки. По-късно на мегдана в селото, децата и жените, увиха венчета и голям еньовски венец.

 Празника продължи с прекрасния танц изпълнен от Катрин и Ралица. След тях се изявиха най-малките, от Детски танцов ансамбъл при читалище „Светлина-1919“, а след тях и техните каки и батковци, които извиха кръшни хора и за пореден път показаха майсторско изпълнение на фолклорни танци. В празника се включиха и жените от читалище „Светлина-1924“ - с.Пролеша, с автентични песни, които ни пренасят към нашите корени и възкресяват най-милите спомени за нашите баби и дядовци.

 Всички присъстващи на мегдана се провряха през Еньовския венец и бяха поръсени от мълчаната вода за здраве. След това, вкусиха от вкусната питка на Веселинка, от още по-вкусните баници разточени от сръчните ръце на леля Блага и на Нушка. Голям интерес предизвика „морузницата“ на Славка, за която някои и не бяха чували, питаха от какво и как е направена. Празника продължи до късните следобедни часове, с песни и хора, с приятни раздумки за това, че и малките села имат своето място и животът и традициите трябва да се възраждат.

* Проведохме и **Урок по родолюбие „Българино, знай своя род и език!“** Всички присъстващи с голям интерес изслушаха историята за създаването на нашето село, кои родове са се заселили, за това, че във всяко семейство е имало по 5-6, а в някои и повече деца. За трудолюбието и сръчността на бърложчани, съградили със собствени средства и доброволен труд храм „Св.Петка“, училищната сграда, учредили народно читалище, което развивало активна просветна дейност. Бяха споделени спомени за загиналите във войните бърложчани.

 Днес, в забързаното си ежедневие, в напрегнатия си делник, подминаваме истинските важни неща, да не забравяме миналото си, защото именно там са корените на истинското и непреходното. Хубаво е, че все повече хора разравят семейните архиви и пожълтелите снимки, търсейки корените си и следите на своите прародители.

* **Петковден -** всяка година, на 14 октомври, миряните от селото празнуват Петковден, като почитат Преподобна Параскева Петка Търновска, чието име носи храма. Млади и стари, и малки деца изпълниха храма. Води ги не само празника и хубавото време, а почитание към християнската добродетел и любов между хората, и желанието да видят и да се насладят на новите икони и обновения храм.
* **Седянката е традиционен обичай в нашето село**. След привършване на полската работа, в края на есента и през зимата момите правят седенки, младите хора се събират около седенкарския огън, където се редуват песен, танц, музика, предания, легенди. Въпреки, че се възприема като празник, в основата на седянката е трудът, на светлината на газената лампа предат, бродират поли и ризи върху домашно тъкано бяло платно, чепкат вълна, пресукват прежда, плетат спортни за зимата. Продължавайки традицията, децата от „Детската работилничка“ и жените от селото, облечени в традиционни носии, се събраха на седянка в Етнорафската сбирка. И докато някои пееха и се радваха, споделяха спомени от миналото, кака Валя помагаше на Борислава да се научи да плете; Бояна омеси и направи колачета, както баба й Веска я е учила, а Мирела и Христомира й помагаха; кака Биляна и по-малките демонстрираха как се сири козе сирене, а след това направиха наложен качамак с домашни пръжки. Имаше още много вкусотии: морузница, варени зърна царевица, тутманик с пърженци, баници, питки, зелник, орехи, козе кисело мляко и др. Всички седнаха на общата трапеза, заедно с екипа който засне седянката, а след няколко седмици, моменти от нея бяха излъчени по БНТ1.
* **Ден на православното християнско семейство и младеж -** отбелязахме празника в храм „Св.Петка“, с беседа и желанието да водим децата си в храма Божи, от малки да ги учим на молитва и слушание, за да могат да растат в благочестивост и все по-високо да се издигат по стъпалата на добрите дела.
* **Коледа –** по традиция, читалищното ръководсто организира „Коледа с приятели“. Тесен се оказа салона, за да побере желаещите да вземат участие в празника, да се повеселят и насладят на автентични кулинарни изделия, народни песни и танци и на изложба-базар на новогодишни украшения и сувенири, изработени от децата от „Детската работилничка“. За всички присъстващи споменът остана незабравим, с нагласа догодина отново да бъде тържествено и запомнящо се.
* Основен момент в работата на настоятелството беше активната подготовка и провеждане на традиционния събор-пикник край вековната „Дъбица“, тази година посветен на **10** **години НЧ „Китка-2008“** и **110 години Независима** **България**. В навечерието на празника беше проведена десетдневка на автентични ястия. В продължение на десет дни, всяка вечер в „Дневния център“ се събираха млади и стари, за да вкусят от автентичните ястия приготвени от жените от селото: домашни пити с прясно сирене и гюбек; каши, наречени още скроб, миане, кошмур; върла ракийка с бабина туршийка и шарено месце на жар; греяно вино с домашни мезенца; курбан чорба; разновидни ястия от боб, леща, нахут и булгур; позабравените бабини десерти - варено жито, печени ябълки, курабийки, варени кишире, грис-халва; неустоимите баници, тутманици и морузница; и не на последно място качамак.

 А на самия ден, 22 септември, Балкана за 10-ти път, беше огласен от весела детска глъч, музика и песни – празнуваха бърложчани, приятелите и гостите им, щом зазвучаха фолклорните песни и хора, започнаха да прииждат най-нетърпеливите: деца, млади и стари, празника се превърна в общоселско веселие.

 С особен интерес празнуващите се насладиха на традиционния 100-килограмов качамак, питки пълнени с месо, козе сирене, козе и овче мляко, шишове с месо и още много автентични вкусотии приготвени от сръчните ръце на бърложчанки.

 Всички останаха възхитени от децата от „Детската работилничка“, които започнаха надиграване на ръченица, а по-късно показаха на присъстващите как се сири козе сирене, под вещото ръководство на дедо Боби.

 За още по-доброто настроение на присъстващите на празника свириха и пяха оркестър „Веселие“, децата от танцов състав към НЧ „Светлина-1919“, а нашия самодеец Денислав Алексиев поздрави присъстващите с изпълнение на тамбура. Празника продължи до късните следобедни часове, с песни, хора и приятни раздумки. Мало и големо, се веселиха и играха до насита благословени от яркото слънце.

* Настоятелството се стреми да бъде **близко до хората и да им бъде полезно**. При необходимост се правят справки, информираме ги за наредби, правилници и заповеди на кметската администрация и някои решения на общинския съвет. За всички бележити дати и годишнини, традиционни празници и обичаи, за всеки християнски празник от църковния календар, съвместно с църковното настоятелство се подготвя информация, каква е била традицията, какво са слагали на софрата нашите баби и дядовци, как задружно са празнували.
* **Клуб „Здраве“** развива активна дейност. През лятото заедно с децата от „Детската работилничка“ събираха и сушиха билки, които подредиха в богата изложба-базар, а билките се предлагаха с богата информация за използването им. Г-жа Венера Донкова, председател на клуба, ежедневно информира жените от селото за лечебните свойства на билките и как най-ефикасно да ги използват.
* Децата от **„Детската работилничка“** са много ентусиазирани и работят активно, участват с желание в провежданите мерориятия, изявяват се като водещи, танцуват народни и модерни танци. През лятото събираха билки, засадиха цветя и дръвчета в черковния двор. Изработиха много красиви новогодишни украшения и сувенири, с които организираха коледна изложба-базар. Децата решиха средствата от благотворителната коледна изложба, за трета година, да бъдат дарени на „Българската коледа-2018/2019г.“ – в подкрепа на спасения детски живот.

 Повод за гордост и радост е участието на нашия читалищен деец Денислав Алексиев в 9-тия Фолклорен фестивал „Шопски наниз-2018“, проведен в гр.Костинброд, от където се завърна с Грамота.

 В много добри отношения сме и провеждаме съвместни мероприятия с НЧ „Светлина-1919“ – с.Алдомировци, НЧ „Светлина-1924“ – с.Пролеша, НЧ „Просвета-1903“ - гр.Бобов дол. Настоятелството работи много добре и ползотворно и с църковното настоятелство на храм „Св. Петка“.

 Читалището има страница в социалната мрежа „Фейсбук“ и там публикуваме много снимков и текстови материали от живота и дейността ни. По-голяма част от нашата дейност е отразена и на страниците на Сливнишки вестник и Софийски вестник.

 Винаги в срок сме подавали информация, изисквана от Министерство на културата, Регионалния център и Общинската адмнистрация.

 През 2018 г. читалищното настоятелство е провело: 9 заседания, от които едно празнично-открито, на 9 март - Общо отчетно събрание, а на 28 октомври - Редовно общо отчетно-изборно събрание, беше избрано ново настоятелство и проверителна комисия.

 За финансиране на дейността си сме изпозвали средства от държавната субсидия и от членски внос. Всички разходи са извършени с решение на читалищното настоятелство, финансовите документи са редовни и се съхраняват по надлежен ред.

 Съхраняването и предаването на традициите за следващите поколения ще си остане основна цел в дейността на читалището. Да поддържаме живи традициите в селото и осъществяваме събирателна дейност – предмети и снимки, оръдия на труда, с които да обогатяваме Етнографската сбирка.

 Читалището постепенно се превръща в средище на празненства и чествания, тук се пази родовата памет, тук са корените, тук е бита и традицията, тук идват хората, защото читалището се стреми да направи по-красив делника и да изпълни със съдържание празниците на бърложчани.

 Председател:

 Веселинка Боянова